CELEX: C2005/205/63
Language: el
Date: 2005-08-20 00:00:00
Title: Υπόθεση Τ-242/05: Προσφυγή της εταιρείας «ΑΕΠI Α.Ε.» κατά της Επιτροπής των Ευρωπαϊκών Κοινοτήτων, που ασκήθηκε στις 27 Iουνίου 2005

20.8.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 205/35
            
         Προσφυγή της εταιρείας «ΑΕΠI Α.Ε.» κατά της Επιτροπής των Ευρωπαϊκών Κοινοτήτων, που ασκήθηκε στις 27 Iουνίου 2005
   (Υπόθεση Τ-242/05)
   (2005/C 205/63)
   Γλώσσα διαδικασίας: η ελληνική
   Η εταιρεία «Ελληνική Εταιρεία προς Προστασίαν της Πνευματικής Iδιοκτησίας», με έδρα το Μαρούσι Αττικής, εκπροσωπούμενη από το δικηγόρο Θ. Ασπρογέρακα-Γρίβα, άσκησε ενώπιον του Πρωτοδικείου των Ευρωπαϊκών Κοινοτήτων στις 27 Iουνίου 2005 προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               Να ακυρωθούν οι προσβαλλόμενες πράξεις
            
         
               —
            
            
               Να κρατηθεί και να εκδικασθεί η αρχική καταγγελία της κατ'ουσίαν
            
         
               —
            
            
               Να γίνει δεκτή η αρχική καταγγελία της καθ'ολοκληρίαν
            
         
               —
            
            
               Να καταδικασθεί η Ευρωπαϊκή Επιτροπή εις τα της δίκης έξοδα και τα της αμοιβής του δικηγόρου της.
            
         Iσχυρισμοί και κύρια επιχειρήματα
   Η προσφεύγουσα, που είναι εταιρεία συλλογικής διαχείρισης των πνευματικών δικαιωμάτων μουσικής στην Ελλάδα, υπέβαλε στην Ευρωπαϊκή Επιτροπή καταγγελία επικαλούμενη το άρθρο 226 ΕΚ με αίτημα να διαπιστωθεί παράβαση των κανόνων του ανταγωνισμού (άρθρο 81 ΕΚ) από τον Υπουργό Πολιτισμού της Ελλάδος με την επικαλούμενη δημιουργία μονοπωλιακών καταστάσεων κατά την χορήγηση αδειών σε οργανισμούς συλλογικής διαχείρισης πνευματικών και συγγενικών δικαιωμάτων.
   Με έγγραφό της με στοιχεία COMP/C2/PK/PM/D/906((2004) και ημερομηνία 7 Δεκεμβρίου 2004 η Επιτροπή ενημέρωσε την προσφεύγουσα ότι είχε την πρόθεση να θέσει την υπόθεση στο αρχείο, κάλεσε δε την προσφεύγουσα να της γνωστοποιήσει τυχόν νέα στοιχεία που να μπορούσαν να αποδείξουν την ύπαρξη παράβασης. Με νεώτερο έγγραφο της, με στοιχεία CΟMP/C2/PK/LVP/D/219/2005 με ημερομηνία 20 Απριλίου 2005 η Επιτροπή ενημέρωσε την προσφεύγουσα ότι απορρίπτει οριστικά την καταγγελία της.
   Η προσφεύγουσα ζητεί την ακύρωση των αποφάσεων αυτών. Επικαλείται καταρχήν παντελή έλλειψη αιτιολογίας της αποφάσεως της 20ης Απριλίου 2005 η οποία, όπως ισχυρίζεται η προσφεύγουσα, δεν έλαβε καθόλου υπ'όψιν της τα νέα στοιχεία που επικαλέστηκε αυτή σε απάντηση του εγγράφου της 7ης Δεκεμβρίου 2004. Iσχυρίζεται περαιτέρω ότι το Ελληνικό Υπουργείο Πολιτισμού προέβη σε δυσμενή διάκριση σε βάρος της επειδή χορήγησε σε όλους τους άλλους οργανισμούς συλλογικής διαχείρισης άδεια για όλες τις αρμοδιότητες που ζητούσαν, ενώ στην περίπτωση της προσφεύγουσας χορήγησε άδεια μόνο για τα πνευματικά δικαιώματα και όχι και για τα συγγενικά, όπως είχε ζητήσει η προσφεύγουσα. Θεωρεί δε η προσφεύγουσα ότι αυτό έγινε σκοπίμως για να δημιουργηθούν μονοπωλιακές καταστάσεις. Επικαλείται ακόμη η προσφεύγουσα παραβίαση της αρχής απαγορεύσεως των διακρίσεων λόγω ιθαγένειας, διότι κατά την άποψή της οι δικαιούχοι συγγενικών δικαιωμάτων που δεν είναι Έλληνες δεν μπορούν να επιλέξουν στην Ελλάδα όποια εταιρία επιθυμούν για να της αναθέσουν τη διαχείριση των συγγενικών δικαιωμάτων τους. Τέλος, η προσφεύγουσα θεωρεί ότι η πρακτική την οποία κατήγγειλε αφορά μεγάλο μέρος της αγοράς πνευματικής ιδιοκτησίας και όχι περιορισμένο, όπως θεώρησαν οι προσβαλλόμενες πράξεις.